Exclusive Books se Afrikaanse topverkopers vir September - Afrikaans.com
Koop tussen 30 September en 14 Oktober 2020 enige van die titels op hierdie lysie en ontvang 10% afslag in Exclusive Books se aanlyn winkel.
Vandeesmaand groet ons gewilde topverkopers soos Sophia Kapp se Kanaän en Irma van Zyl se Bloedsteen wat vir maande lank met 'n plek op dié lysie gespog het … Daarmee saam is daar egter vier splinternuwe boeke wat hul weg tot in die land se topverkopers baan. Hykie Berg se rou en eerlike vertelling oor ADHD maak vir die eerste maal 'n verskyning. Met die koms van die lente blyk Suid-Afrikaners ook om nuwe lus te hê vir die buitelewe met die nuutste hersiene weergawe van die gewilde Voëls van Suider-Afrika wat ook op die lys is. Watter ander boeke verkoop soos soetkoek? Lees hieronder!
My stryd met ADHD – Hykie Berg
Hykie vertel in rou eerlikheid van sy stryd met ADHD. Van 'n weerlose seuntjie wat nie kon stilsit nie tot 'n jong man wat in Weskoppies opgeneem word en alles verloor. Hykie ondersoek die hele fenomeen van ADHD – hoeveel diagnoses daar gemaak word, hoe die medikasie ontstaan het, die samestelling en die newe-effekte daarvan. Hykie wys dat medikasie nie die enigste antwoord is nie. Hykie gee ook waardevolle raad aan Christene oor hoe om mense wat aan geestessiektes lei, te ondersteun.
Sasol Voëls van Suider-Afrika – Ian Sinclair, Phil Hockey, Warwick Tarboton, Peter Ryan
Middernag – Sidney Gilroy
Die oorskot van 'n verminkte vierjarige word in die vroeë oggendure in 'n Frutti Tutti-roomyskarretjie aan die voet van Platberg in Harrismith ontdek. Kaptein Brummels besluit oornag om Parkwegstasie se bulhond, Sollie Mtembu, saam te sleep om 'n oudkollega van hom met die ondersoek te help.
Sollie lyk dalk na 'n onervare sersant wat dikwels oor sy eie woorde struikel, maar as hy iets beetkry, laat los hy nie. Sidney Gilroy se debuutroman, Klikbek, is met groot lof deur resensente en krimi-lesers ontvang. Almal stem saam dat sowel skrywer as speurder 'n groot aanwins tot die Afrikaanse krimikorpus is.
Greg Owen, voormalige hoofseun van Lawson Kollege en kuberkraker van formaat, is 'n eerstejaar-Matie na die jaar waarin sy gesin se lewe uitmekaar val. Sy pa en Dok Pienaar is ontmasker as die Baker en die Candlestick Maker van Project Nursery Rhyme en is agter tralies. Maar wie en waar is die Butcher? Greg sal nie kan rus tot die derde lid van die gewetenlose driemanskap aan die pen ry nie. As jy wil wraak neem, moet jy twee grafte grawe.